khistorydata/jeongjo-sjw-relations huggingface dataset:
정조 15년 · 목
左議政蔡濟恭啓言江界蔘弊已有年矣以今年言之例貿體蔘旣除五斤又因江倅疏加除十斤從便區劃猶未盡副民願有所頻頻者故以此書問於箕伯及江倅江倅以爲見減十五斤外更除五斤則蔘弊庶可釐革箕伯則以爲假如江倅之言又減五斤則先減十斤之價艱辛區劃五斤價八千八百兩從何辨出乎云矣夫蔘一錢以錢十一兩爲定則五斤價爲八千八百兩矣今以貿蔘條米七千九百九十五石發賣於納還之民則常年儥直決無不滿四兩詳定外餘剩一兩則錢亦當爲七千九百九十五兩且詳定元數之以例貿元儥出給者本以四兩二錢爲一錢蔘儥則亦爲三千三百六十兩以上項餘剩合爲一萬二千一百六十兩就此中計除五斤儥八千八百兩則餘數爲三千三百六十兩又雲坡店稅之添補者每年餘數爲三千八百六十兩此數爻自箕營每年八百八十兩計給倭廳餘數報于備局封不動以寘以待意外之需則加除五斤之恩可以永祛痼弊其所區處綽綽有餘裕矣請自京成出節目三件一送于箕營一送子江界一則寘之倭廳以爲互相照營永久遵行從之
정조 15년 · 강
命楊根郡守當日辭朝
정조 15년 · 강
同成均李在學上疏辭職賜例批
정조 15년 · 강
命時囚申漵勘放李承薰削職放送
정조 15년 · 목
義禁府啓言孝陵別檢申漵照律杖一百收贖告身盡行追奪私罪允之功減一等又啓言平澤縣監李承薰只以數段句語草草納供事極可駭所當請刑而旣有捧供以入之命請上裁敎以數百卷不加多也數十卷非必歇也渠之受藏歸箧携來繙閱渠亦不得發明此一款卽渠之罪然而渠父會族人悉焚其書渠又作詬詆厥學之詩與文以明其心跡其事昭載於乙巳査案其書經眼於該曹判堂及今判本事脫空之後更以已付丙之書册事排起已灰之宿烟不惟情實不禰當揆以法理自有令前令後之區別別無更問之端至於李基慶同爲之說雖似爲證左問啓與草記太相反彼基慶二三其說者之從炎從涼何足爲信乎此囚只當以雜册受來罪重勘而此亦有合商量者大抵厥册之出來我國者已屢百年自芝峰類說已有評騭之語而弘文館歲書之閣亦有之近來京外之流播不可勤歸之於渠所歸傳本律中減一等爲先削其職放送徐圖自效
정조 15년 · 강
命梁德潤捧直招決處
정조 15년 · 목
刑曹啓言良人梁德潤旣施刑訙請嚴飭放送敎以渠以崔哥之學徒而捉來乎淺深眞僞鄕等詳査可以刑放則刑放可以刑配則刑配必捧自渠口斥邪說之遲晚直招然後回粘決處所謂册子當刻內一一狀聚曹庭燒火又啓言罪人崔敦行以誤入邪學捧遲晚楸子島定配所卽爲押送又以因傳敎睦仁圭逐送通津府啓
정조 15년 · 강
行藥院八診及次對于熙政堂都提調蔡濟恭提調洪檍
정조 15년 · 목
日次請診也予曰卿之所愼近果差可乎濟恭曰齒痛猝劇至於艾灸旣灸後大勢稍減矣濟恭曰頃以江界戶蔘事問于該倅矣才聞回報則果無不精之弊云矣予曰與前提調所奏有異乎濟恭曰然矣予曰然則自內局依例捧上事分付也檍曰醫官旣入侍使之八診何如予曰置之也濟恭曰泮民招問時渠輩所對無非猥濫至以吉样島割給爲言誠極痛駭又宮門外民每訴圖囑尤切駭歎矣予曰此則左參贊似可知之矣故重臣鄭昌聖已有劃給之擧而又此煩聒民習誠可痛矣左參贊金華鎭曰在前果以七百兩劃給宮底十戶之民而又有此云云民習誠可駭矣濟恭曰近聞江界民家稍稍來集奄成一村此由於蕩減蔘稅之特恩出尋常萬萬也從今民戶漸多雜役自減誠幸矣予曰果如卿言則誠可幸也本倅亦自優餘於是邑矣濟恭曰然矣濟恭曰都政在近似聞兵批多出虛司果云在前都政時自上矜悶其虛司果使之當日區處則有實職者公然落仕仍未復職云此則反似如何矣予曰此豈每政必有之事乎濟恭曰文忠公柳成龍子孫特命收用此實聖德事而文翼公李德馨事業也勳勞也無減於文忠公今其子孫貧寒香火難繼一體錄用得宜矣予曰從當商量下敎矣柳成龍子孫名字誰也濟恭曰司宰奉事柳▣卽其後孫非但文識至於數理之學亦通透矣予曰司宰奉事柳▣使之待令也予曰戶判夏間以宗廟事至承處分而又於莫重祭器有此僨誤誠可駭也當初改造爵下送時若或躬檢豈至於此乎卿之一任郞官專不照檢者已涉未安至若元陵則尤何等自別而爵如是有頉誠不勝悚然也予之誠意若能孚格於卿等豈有此事乎健元陵元陵爵則遣郞官奉審後三爵幷爲一新改造可也左相盛陳其弊故丙申以後雖無摘奸之擧今番正朝方欲遍送摘奸卿須知悉俾無執頉之擧正朝受香時禮房承旨亦爲提稟也予曰工曹該郞卽誰也戶曹判書趙鼎鎭曰李晉秀也予曰此等事李晉秀何以擧行乎訓鍊都正趙心泰曰臣於捕廳事有仰達者矣竊發之患終不止息校卒之不得出部字內外故也雖有可以爲譏詗之事不得擅自出送自今更爲定式限百里使之出送以爲譏詗之地恐合事宜下詢大臣處之何如濟恭曰外邑除弊不少到今有難變改矣予曰近多竊發之患否濟恭曰至於穿踰之弊可謂無時無之矣予曰捕校之毋出部外卽非當宁受敎有難輕議移改且雖使限百里出去賊徒亦必逃在百里外其難捕則似一般矣如有不可不出送外邑者關由廟堂後使之出送似便好矣濟恭曰如是定式則誠好矣予曰司宰奉事柳▣入侍予曰爾是文忠公幾代孫乎▣曰六代孫矣予曰年前安東老人入侍也盛稱爾名字故予尙今記有矣本道內飭躬修行莫汝苦也誠爲嘉尙且古人典刑欲爲想見故特命召見矣故相之遺風尙今流傳則爾家與他有異乎▣曰世德日遠故顧今凡事別無與他家有異矣予曰爾之入仕自何時耶涯曰入仕卽今年五月矣予曰自今爾須着意從官也朝廷用人務朮世德則爾亦日後豈無與他自別之道乎今日之召見意有在焉爾須知悉也予曰爾之所業經學功合何者爲主乎涯曰凡此數者俱不自信無以指的仰對矣予曰數學亦果何如▣曰雖有管見夫能自試有難遽爾仰奏矣予曰司僕草記何承旨捧入乎如果故犯則該牧使卽其地定配曾有成命則今以拿問定罪爲結語亦何委折乎此草記還給使之改措語入啓事分付
정조 15년 · 강
許施濟州牧災實分等及諸條之請
정조 15년 · 목
左議政蔡濟恭啓言此濟州牧使李運彬狀啓也三邑農形僅得免歉而新舊還一時幷督其勢誡難舊還停退各司奴婢身貢米減一斗男丁米減一升軍兵操鍊今姑停止逃老故病廢之䫭隨闕充定待明春從附近哨司操鍊而凡此擧行固當稟旨恭俟處分一番往來動費累朔姑先擧行爲辭矣諸條若待蒙允後爲之則絕海之外必有未及之患請幷依狀請分付從之
정조 15년 · 강
許施坡州牧常賑租太取耗支用之請
정조 15년 · 목
左議政蔡濟恭啓言坡州前牧使李師濂月前報本司以爲本州以孔路劇邑各樣應下不下數百餘石而會付元穀自來不敦無以繼用常賑租三千石太三百石劃給以爲取耗支繼爲辭今牧使李敏輔又以此爲請矣旣知其如此則朝家宜有區劃而三千雖不準許似可支用常賑租二千石太三百石劃給請使之取耗繼用從之
정조 15년 · 강
命牛峴鎭還矯捄之策姑爲置之
정조 15년 · 목
左議政蔡濟恭啓言牛峴僉使柳文養上疏鎭還變通事有稟處之敎矣鎭還之弊誠如疏中所論其所矯捄之策不可不爲縝密但念鎭將亦以官爲名倉庫開金納之本官則此一箇典守庫子其在朝體待之不宜此非立談間變制疏中所請請姑爲置之從之
정조 15년 · 강
命新設懸房從家座次第使之屠販
정조 15년 · 목
左議政蔡濟恭啓言日前廣禮橋住贊問瘼後有商量覆奏之敎矣招致宮底泮民問其所願則廣禮橋新設懸房卽泮民資生之道而泮民中稱以頭目者奪取新懸房之屠販都執其利宮底泮民七十餘戶內四十五家不得入參故資生無路不無渙散之心云此豈爲渠輩新設之本意乎自今爲始從家座次第使之屠販館中泮民族屬之憑藉冒錄於新懸房一幷還屬原懸房不得奪取其利則廣禮橋泮民自當奠居祛瘼之要道無出於此矣新原懸房或援或錄之際必有爭閧之端使大司成親自照檢俾無疏漏之弊事請另加申飭從之
정조 15년 · 강
罷工曹判書李致中職汰正郞李晉秀拿處趙儀逵
정조 15년 · 목
戶曹判書趙鼎鎭啓言今番改備祭器奉審則禧陵爵二坐敬陵爵二坐元陵爵一坐昭寧園爵二坐鑞色外露不善修補之事臣則惶恐待勘而工曹當該郞廳拿問處之該吏及本曹計士請幷移法司從重科治從之工曹該色首郞汰去其餘拿處卿則從重推考也○左議政蔡濟恭啓言祭器不善修補國體所在不可只罪該郞而止工曹當該監造判堂請施以罷職之典從之
정조 15년 · 강
拿處司僕判官韓大裕
정조 15년 · 목
敎曰司僕草記捀納承旨從重推考該郞拿處
정조 15년 · 목
因輪對官望筒有是命
정조 15년 · 강
遞承旨李晚秀以李敏釆代之尋遞以金載翼代之尋遞以李敬五代之
정조 15년 · 목
敎曰右承旨許遞前望單子入之待下批牌招察任○政院以敏來方在罷散中啓稟敎以勿施前望單子入之○因載翼解由末出敎以勿施前望單子入之待下批牌招察任
정조 15년 · 강
命司僕判官韓大裕拿處傳旨勿施
정조 15년 · 목
因拿處傳旨敎以日昨見仕記已報瓜如是之故擧行如是稽忽且思之該寺事雖近於問東答西郞官處分之後一提調必難安此傳旨姑爲勿施釐弊間仍壬
정조 15년 · 강
有政吏曹判書吳載純進
정조 15년 · 목
以李景溟爲持平李晴爲副修撰
정조 15년 · 강
遞景慕宮提調宋載經
정조 15년 · 목
敎曰聞其老病勢難行公云景慕宮提調宋載經許遞前望單子入之
정조 15년 · 강
命判府事兪彥鎬祿捧更爲輸送
정조 15년 · 목
京畿監司徐鼎修以判府事兪彥鎬祿俸不爲領受事馳啓敎以令地方官更爲輸送
정조 15년 · 강
命江界民來頭所料條列狀聞
정조 15년 · 목
江界府使權欕以疏批有旨祗受事馳啓敎以卿疏宣批伊後民情之如何姑未聞之方以爲紆菀朝筵聞大臣言今番變通之後不無來集之意云誠如傳說爲江民何等萬幸更以目下所見來頭所料詳細條列狀聞以紓宵旴之念事回諭
정조 15년 · 강
命濟州前牧使李鴻運定配減一等監牧官金德亨嚴掍懲治
정조 15년 · 목
司僕寺啓言濟州前牧使李鴻運三次封進馬俱不合於御乘故査問於該道伯矣卽接全羅監司鄭民始所報則以爲州在絕海之外良馬有無多寡雖未的知今以報辭觀之封進馬孱劣似非前牧使之故犯而從前以來不勤申飭以致良種之絕乏云矣牧政雖凋弊近萬馬匹苟欲爲拔尤之政何患無擇前後擧行若是慢忽其在重事體徵後弊之道不可置而毋論該牧使李鴻運卽其地定配監牧官金德亨請捉來嚴掍遠地充軍允之敎以旣有關問該道如果故犯卽其地定配之命則配與不配間減一等律牧官令新牧使嚴掍懲治也
정조 15년 · 강
副司直宋鍈疏辭新資賜例批
정조 15년 · 강
吏曹判書吳載純疏辭新除守禦使之任賜例批
정조 15년 · 강
命時囚李貞運等爲奴罪人興才等放送罪人朴志溫加刑發配
정조 15년 · 목
因李貞運尹致性申馥囚單子敎以付遇放送○京畿監司徐鼎修以爲奴罪人興才等喬桐府到配事馳啓敎以放送事分付○全羅監司鄭民始以罪人朴志溫興陽縣到配事馳啓敎以鹿島太近渠之生出獄門可謂倖逭豈於近地定配所乎更令道臣捉來加刑發配事分付
정조 15년 · 목
予命晉賢書忠淸監司朴宗岳狀啓唐人問情事判付訖予曰此狀啓還卽下送水使狀啓辭語亦與道伯狀啓無異則自政院直爲還下送也
정조 15년 · 강
拿處廣州府尹李家煥重推果川縣監金履中
정조 15년 · 목
敎曰園幸凡事不欲一毫貽弊抑亦愚夫之所知諸般事役不煩民力而最是治道一事之省費便民在守令之勤慢此非廣除闊治之謂也橋之圮者亟繕雪之績而卽掃然後臨時可除倍用力之弊而近見奉命史官書啓廣州所管地方之一味委置無異昨年云此蓋距山城遼遠官令不能行而然然昨年處分之後焉敢若此當該府尹李家煥令該府拿問處之其代仍令廟堂以道內有聲績秩高守令中擬薦待下批俆朝辭赴任以爲蘇弊之地果川則雖不若廣州多未檢飭該倅病不視務而然云該縣監金履中爲先從重推考凡事有懲則有勸雪花飄空畚鍤盈道者衿倅之勤勵而必躬執董功之事不亟不徐此人之可用稔知於璽卽時昨年奬勞之褒諭渠能至今不負外此治績決非草草人物枔川縣監尹光垂過園幸後外補近道府使窠待窠差送事分付銓曹
정조 15년 · 강
命忠淸監司朴宗岳推考漂到異樣船曉諭發還
정조 15년 · 목
忠淸監司朴宗岳以異樣船事有旨祗受馳啓敎以何時下諭今始祗受云者焉有重邊情之意乎中間稽滯亦由於卿不能檢飭卿則推考明是漂船則何待譯官下去卽爲從願從便爲之事回諭此狀啓還下送○忠淸水使金明遇以洪州牧漂到異樣船所載物件搜閱馳啓敎以由旱路由木道旣有從願之命則事當反覆詳問指一報來而別諭之下該帥擧行昧然不知東西若此如殘弁老蔭之虞候牧使等不事事何足責乎此啓本還不送更令嚴飭地方官誠心曉諭於渠輩必以從陸駕海之間從長決定後從陸則其所折賣物件等事若不別加優厚其可曰柔遠而交隣乎駕海則輪接煖堗俟便發還發還時亦須造給衣袴事令廟堂嚴飭該帥臣處亦自政院枚擧此意下諭道伯
정조 15년 · 목
因坐不坐單子敎以判堂時帶內局京兆本任許遞
정조 15년 · 강
禁推吏曹參議曺允大
정조 15년 · 목
敎曰當該差祭銓官禁推
정조 15년 · 강
配李鴻運于松禾縣
정조 15년 · 목
義禁府啓曰司僕寺草記批旨有如果故犯用減一等律事命下矣該牧使李鴻運卽其地定配減一等松禾縣徒三年定配所請遣府書吏押送允之府吏下送有弊到城外定府吏押送也
정조 15년 · 강
命李存昌放送許作平民
정조 15년 · 목
刑曹啓言卽接忠淸監司朴宗岳移文則李存昌供辭謄送取考供招則以爲沈惑其事者今至數年矣今承明敎恍然覺悟從此以後歸伏故土感祝國恩云矣敎以觀於其言之近理驗得其心之歸正李存昌永爲放送許作無辜之乎民使未盡怳然之愚氓轉相依倣有甘遷善不自覺之效事分付道臣也
정조 15년 · 강
遞差承旨李敬五以李柤承代之
정조 15년 · 목
敎曰當該坐直承旨許遞前望單子入之待下批牌招察任
정조 15년 · 강
命祭器修改時戶判親爲奉審
정조 15년 · 목
敎曰此後陵園祭器修改時屬於卓上所用器皿則戶判親爲奉審下送以其緣由皆令草記
정조 15년 · 강
以徐有臣爲廣州府尹備薦也
정조 15년 · 강
命廣州府尹更爲擬薦
정조 15년 · 목
敎曰昨日傳敎中道內秩高有聲績守令移擬云者卽指坡牧而今見薦望以昨年遞免之楊牧首擬此必坡牧則過年限又是補外故然矣更思特除則非外補不可此薦望更爲擬薦事招致備卽分付
정조 15년 · 강
有政吏曹判書吳載純參判李在學進
정조 15년 · 목
敎曰貶坐在卽吏曹堂上禁推人改差政官牌招開政差出待下批牌招察任近日入啓公事皆以亞堂替行刑曹堂上中尋單及呈告人許遞亦令今日政差出待下批一體牌招察任○以沈煥之爲吏曹參議李致中爲刑曹判書趙宗鉉爲判尹
정조 15년 · 강
命漂到人從渠願俾勿抑勤
정조 15년 · 목
備邊司啓言洪州地漂到人從所願發送自是朝廷柔遠之政而湖西之去登州本不甚逴遠若令徐徐待風還尋一帆所經之路則其必有天幸可坐而策似此利害若令譯舌從容開導則其墮淚者必如癢得搔其喪魄者必如醉得醒若然則在渠輩豈不爲有益而無失乎此實爲渠輩曲盡思量者令道臣知悉此意申飭問情譯官使之從長擧行若以廟堂覆奏之如此勒令驅遣拂其所願使萬死一生之人舍冤而去則實非朝家本意請倂爲知委俾無不善擧行之患允之敎以草記論理曲畵事情以此嚴飭道臣一從渠願俾勿一毫抑勒也
정조 15년 · 강
以鄭益祚爲廣州府尹偂薦也
정조 15년 · 강
命永興前府使徐有臣仍任
정조 15년 · 목
因廣州前府尹李家煥交代後拿囚事草記敎以更思檢飭道路凡事不可許久曠官若待永興倅上來將至歲翻人固得人有難遲待況本府有莫重處築筒之役亦豈可付之生手永興前府使徐有臣仍任此草記還給也
정조 15년 · 강
以徐有成爲承旨前望也
정조 15년 · 강
勘放時因趙儀逵等
정조 15년 · 목
義禁府啓言工曹佐郞趙儀逵原情泛稱遲晚請刑推得情敎以草記勘放又啓言吏曹前參議曺允大莫重享官不審塡差推考罪杖八十收贖奪告身三等私罪施行允之功減一等
정조 15년 · 강
命儒生殿講處所便殿爲之日子以開坼殿座日進定
정조 15년 · 목
固殿講處所啓稟有是命
정조 15년 · 강
命楊州鎭營依前設置
정조 15년 · 목
京畿監司徐鼎修啓言楊州鎭營聞於年前移設他邑而本州處東業之交物衆地廣爲畿內大都會戢盜之政不容少忽依前設置鎭營恐合便宜故敢達矣從之
정조 15년 · 강
命義州人金炫弘等加資
정조 15년 · 목
平安監司洪良浩以義州人金炫弘等拯出人命査實事馳啓敎以拯活人命之功極爲可尙且其實事果然云何待回啓依例加資今日內口傳下批仍卽成送敎旨事分付該曹
정조 15년 · 강
大司憲申應顯陳疏辭職仍請竄配諸臺宥還賜批
정조 15년 · 목
疏略曰伏承都憲新除此是臣向來遭彈之職也其時請討之義豈與諸臺有異而特以名字之書與不書意見有所參差行遣之罰臣獨倖免至今思之尙切愧恧亟許鐫免如臣情踪豈敢論事彼竄配諸臺所言之事有關懲討而其中亦有情理之切矜者伏願竝命宥還焉批以所請不允卿其勿辭行公
정조 15년 · 강
遞承旨李柤承以李集斗代之尋遞
정조 15년 · 목
祖承不爲仕進敎以許遞前望單子入之待下批牌招察任○因集斗方在罷散中敎以勿施
정조 15년 · 목
敎曰差祭玉堂許遞
정조 15년 · 강
命前領府事金尙喆罪名蕩滌荐棘罪人宇鎭放送
정조 15년 · 목
敎曰院相卽總攝國政之任也其體貌與禮過果何如而不幸間有事故者盤釼未嘗轉加此卽我朝敬大臣之家法也此人亦然年前臺論之峻發也只施譴罷之典者意豈徒爾今聞其長逝若無拔例之擧烏在其別視院相之意乎前領府事金尙喆罪名蕩滌以大臣禮葬擧行情固可誅三尺有時或屈者蓋於常法之中參以造化之權也其當不當何足較看濟州牧減死荐棘罪人宇鎭特爲放送卽許歸葬
정조 15년 · 강
罷承旨李亨元職禁推趙尙鎭徐有成洪仁浩沈晉賢
정조 15년 · 목
政院啓言諸承旨有稟達事詣閤外請對矣敎以斯速退去又啓言雖伏承退去之命衷情轉益罔措更爲朮對矣敎以無論可爭不可爭傳敎中間執置而詣閤請對大關後弊卿等爲先從重推考又啓言雖伏承重推之命俄下備忘萬無頒布之路衷情震越更爲冒死求對矣敎以俄下備忘記豈無深量而然乎以如許之干犯有若此之處分此豈爲其人其家一則曰示朝廷寬大之政一則曰念院相體任自異也此箇委折已詳言於備忘記中備忘記若不頒布則外廷何以知處分之本義乎斯速頒布更勿煩籲○敎曰承旨李亨元所爲萬萬駭然罷職○政院啓言衷情轉益抑塞更爲求對矣敎以焉敢若此乎卿等禁推爲先遞差
정조 15년 · 강
以徐邁修李晚秀林濟遠金翊休沈煥之徐榮輔爲承旨
정조 15년 · 강
命請對閣臣玉堂斯遠退去
정조 15년 · 목
政院啓言諸閣臣有稟達事詣閤請對矣敎以還給又啓言雖伏承啓辭還給之命衷情抑塞冒死求對矣敎以退去又啓言雖伏承退去之命冒萬死更求對矣敎以一提學之入來如此萬萬非所知於此閣臣極爲慨然一提學當施譴罷之典斯速退去○政院啓言玉堂上下番有稟達事詣閤請對矣敎以政院姑不頒布爾等知何事詣閤乎其委折令政院問啓又啓言問啓事命下矣問于校理申馥修撰李祉永則以爲伏聞逆賊尙喆罪名蕩滌宇鎭特令歸葬之命衷情驚懍相率求對矣敎以斯速退去
정조 15년 · 강
命領府事李楅源本任免解領敦寧洪樂性左議政蔡濟恭退待處分
정조 15년 · 목
政院啓言領府事李福源有稟達事來詣請對矣敎以凡事自有次第輕重則政院之覆逆雖過抑有說臺諫之責雖小事猶許爭難而大臣去就關係何如則此事如是請對若加於此則將如何爲之萬萬慨歎卿之本任爲先免解卿其知悉又啓言領敦寧洪樂性左議政蔡濟恭有稟達事詣閤請對矣敎以自有朝廷體貌何如是乎似此處敬禮有所不暇顧況領府以此遞免則揆以處義卿等亦必難於獨爲晏然以此以彼勢難引接此非忽於敬大臣也卿等退待處分事承旨傳之
정조 15년 · 강
政院議啓請亟收朝下備忘賜批都承旨徐邁修左承旨李晚秀右承旨林濟遠右副承旨沈煥之同副承旨徐榮輔
정조 15년 · 목
議啓以爲今日處分此何擧也以喆宇兩賊情節之至㦧尙使之假息於覆載之間刑政之失已無可言王章未伸鬼誅先加益激輿情其在明義之道惟當追律而不意蕩滌放釋之命一下論思言責之臣莫不憂憤終日守閤尙靳一兪譴罷相續聽聞驚惑伏乞亟收朝不備忘焉敎以欲反汗則豈渙宣乎似此不誠之擧莫如早停之爲者煩爾等退去
정조 15년 · 강
玉堂聯啓請尙喆追律宇鎭正法賜批校理李殷模申馥副校理李貞運申獻朝修撰李祉永
정조 15년 · 목
聯啓以爲尙喆以妖慝之性背却國恩力護凶賊情跡難掩手脚盡露而宇鎭之罪惡實由於其父之傳襲而然也今備忘忽下擧措非常凶喆貸之以院相逆宇許之以歸葬以至於禮葬之命放還之敎義理由是晦塞倫綱由是斁絕令王府亟施尙喆追律宇鎭嚴鞫正法批以斯速退去
정조 15년 · 강
兩司聯箚討尙喆等批未下大司憲申應顯大司諫金翊休執義朴宗來司諫崔烜掌令任長源持平張至顯正言尹悌東李運行
정조 15년 · 목
聯箚略曰伏見備忘下者有尙喆罪名蕩滌宇鎭歸葬之命此何事也顯戮未施陰誅先及王章不伸輿情益痛況又宇賊尙此假息於海島者是朝家失刑之大則豈因逆喆之經斃遽命放還有若尋常罪謫之過喪然哉伏乞亟寢蕩滌歸葬之命焉
정조 15년 · 강
內閣聯箚請收備忘記賜批提學吳載純原任直提學徐浩修檢校直提學朴祐源原任直閣徐鼎修鄭東浚檢校直閣李晚秀原任直閣尹行任檢校直閣徐榮輔
정조 15년 · 목
箚略曰從古亂逆何限而豈有如尙喆宇鎭哉迺者備忘之下滌其罪名施以禮葬至有宇賊金釋之命今者處分雖以院相一事爲敎逆喆陰圖有浮於凶積妖宇眞贜百倍於賊堅積誅而堅戮未嘗以曾經院相施之如今日處分則何爲而有此非常之過擧乎伏乞念誅討之大義亟命收還焉批以卿等閣銜幷遞改
정조 15년 · 강
獻納李羽晉陳疏請尙喆等當施之刑賜批
정조 15년 · 목
疏略曰伏聞有尙喆罪名蕩滌宇鎭放送之命噫嘻此何故也宇賊之罪孰不欲食肉而臣於此賊之獄適參問卽目見妖慝之狀耳聽凶憯之報其所痛惋有倍於他人且尙喆之負犯何如而王章不加鬼誅先及神人之憤已無可見乃反以院相之故蕩滌其罪況以宇賊之劇逆幷加放釋古今寧有是耶伏乞特寢蕩滌放釋之命夬施當施之刑焉批以勿煩
정조 15년 · 강
內閣聯疏請寢成命批未不座上同
정조 15년 · 목
聯疏略曰噫尙喆宇鎭是何等劇逆也醞釀之陰圖極憯之情節畢露於鞫案尙今思之心膽欲墜尙喆臥斃牖下宇鎭假息島中古今寧有是哉失刑之憂方切全釋之命遽下此豈所望於聖世哉臣等伏承遞改之命逬出禁扃敢此陳章伏乞亟收成命以嚴隄防焉
정조 15년 · 강
命守閤承旨閣臣玉堂拿問捧招一提學罷職
정조 15년 · 목
敎曰旣有禁推之命如是守閤豈有如許擧措乎守閤承旨閣臣玉堂無論已處分未處分一幷令該府拿問捧口招以聞其中一提學罷職
정조 15년 · 강
命南所衛將羅潤祿假承旨差下
정조 15년 · 강
拿處假承旨羅潤祿
정조 15년 · 목
敎曰假承旨焉敢啓辭乎拿處
정조 15년 · 강
命東所衛將李台一假承旨差下
정조 15년 · 강
命處分承旨閣臣玉堂幷分揀
정조 15년 · 목
敎曰備忘記之不爲頒布旣犯禁令且關後弊之故才有處分之擧事雖苟簡當用權道處何拘細嫌已令假承旨頒布俾俗見無礙今則事旣出場出納別無難處則在院擧行無間於此承旨他承旨承旨若此則諸臣亦然處分承旨閣臣玉堂幷分揀可以受符者牌招受符
정조 15년 · 강
命吏曹郞廳韓商新投竄
정조 15년 · 목
政院啓言吏曹郞廳韓商新謂以尙喆父子負犯傳敎之下不敢奉承云事體所在萬萬駭然所當重勘而本院請推外無他罰何以爲之敎以韓商新所爲萬萬放恣萬萬無嚴萬萬駭悖幺麼該曹郞官焉敢肆惡於閤外對假承旨無難咆喝乎亟施投竄之典
정조 15년 · 강
命胥命大臣卽爲還第伏閤兩司罷職玉堂推考
정조 15년 · 목
政院啓言卽者禁府都事來言前領府事李福源領敦寧洪樂性左議政蔡濟恭今方待命於金吾門外云矣又啓言中樞都事來言前領府事李福源以爲沫血求對未蒙賜接責諭諄勤免職有命走伏金吾恭俟鈇銊云矣敎以不當求對而先爲求對所失在卿況朝廷自有體貌則不顧格例而替行三司之事其責亦有在於卿縱曰先到由於家近其爲壞損事體卿實爲首此所以不得不遞免西樞之任也他大臣則旣承退待之批胥命固宜矣而卿則以已遞無職名之大臣隨僚相又爲胥命豈非壞例中又壞例一節甚於一節者乎見今風聲撼屋寒威栗烈雖使少壯者觸冒易致傷損況如卿等耆耋大臣乎領敦寧及在相處若下勿胥之命則慮有陳箚或求對之擧待出場姑不欲賜批卿則安心卽爲還第事遣史官傳諭見還第然後復命事嚴飭送之大臣之破壞格例若此則彼新進少輩何足深責然所惜者三百年臺體也不許晉接則當以啓爭之啓又路阻則又當以箚以疏而其身則伏閤其言則捨啓尋箚者往古來今焉有如許格例乎且況箚非一日屢瀆之事則隨批下更尋箚殆若赫蹄往復者然屑越甚矣此等處若或一味任他則所謂格例擔却芭邊而後已豈可曰細故也今日伏閤陳箚兩司一幷罷職玉堂雖異於兩司而如當伏閤之時聯參於臺官之下亦不易之格例也政院則求對不得乃能以啓代爲惟玉堂徒知箚子二字擧措之顚錯萬萬寒心諸玉堂爲先從重推考
정조 15년 · 강
遞差吏曹參判李在學以曺允大爲吏曹參議
정조 15년 · 목
敎曰判堂之以閣職待勘違牌似然矣參判之無端逡巡何也參判李在學遞差參議前望單子入之待下批牌招察任○政院以允大方在奪告身中啓稟敎以蕩滌敍用
정조 15년 · 강
遞差大司憲申大顯
정조 15년 · 목
敎曰大司憲遞差
정조 15년 · 강
差下檢校直提學李秉模
정조 15년 · 목
敎曰閣職一空閣臣中罷散入員敍用仍差檢校牌招推移入直
정조 15년 · 강
命承旨徐有成定配假承旨李台一遞差
정조 15년 · 목
敎曰似此事不得擧行之意有司之草記藩臣之狀啓大是無於古之謬習故年前申禁之命何如則今又以宇鎭不得放送事有此草記若此則金石之典一承宣惟意闊狹乎當該承旨畿沿定配在院承旨遞差當該堂上爲先遞差其代政官牌招開政差出待下批牌招擧行
정조 15년 · 강
遞差承旨徐邁修李晚秀林濟遠金翊休沈煥之徐榮輔
정조 15년 · 목
敎曰來日來無盡何必深夜守閤乎當該承旨幷遞差今日政新除授承旨待下批牌招察任
정조 15년 · 강
有政吏曹參議曺允大進
정조 15년 · 목
以李得濟申大謙黃昇源李壽咸李秀夏爲承旨閔鍾顯爲大司憲李勉兢爲大司諫李彥祐爲執義柳雲羽爲司諫鄭弼祚爲掌令宋俊載爲持平鄭來百韓致應爲正言具庠爲工曹判書
정조 15년 · 강
命白翎鎭唐船漂到從願還送
정조 15년 · 목
黃海監司李敬一以白翎鎭唐船漂到事馳啓敎以從願卽爲還送而厚饋加着以示撫恤之意事令廟堂嚴飭星火分付
정조 15년 · 강
御熙政堂開坼諸道殿最仍行儒生殿講考官具允鈺鄭好仁李在學參考官李義弼金方行李太亨尹序東
정조 15년 · 목
試官以下行禮訖敎曰褒貶開坼先爲之次開殿講也○京畿監司徐鼎修啓本以爲長湍府使林鵬翰治或有力災何不均抱川縣監洪若浩貴是質實勉在剛核積城縣監洪尙德何謗觀過姑恕招謗良才察訪李甲龍宜察吏幣幷中麻田郡守鄭履玉夙聞糴弊盍察吏橫下忠淸監司朴宗岳啓本以爲泰安郡守申相文非不字恤盍勉綜明永春縣監李明誠雖云謬規宜謹典守報恩縣監申秉權難責吏事奈此恩養連原察訪李顯秀失言宜警竝中魯城縣監趙希鎭初若謹拙終乃糊塗德山縣監李景壽欲理亂繩盍尋頭緖稷山縣監李儒修惜乎氣銳刑罰不中竝下慶尙監司鄭大容啓本以爲榮川郡守沈喜永災政旣詳檢報何疏靈山縣監趙榮慶已勤喣濡或欠綜核幷中全羅監司鄭民始啓本以爲長興府使元永冑爲治可尙文過宜警錦山郡守尹晦東心出慈恤報或疏忽康津縣監李寅植嗇則或苟客宜速斥興德縣監申晤邑如亂綠政欠肯綮務安縣監李光鉉自備廯繕盍察雇弊同福縣監兪漢純峽治優如糴謗其然和順縣監沈周賢倉繕播譽試需襲謬幷中江原監司尹師國啓本以爲三陟府使金聖規浦有餘譽山宜加飭中黃海監司李敬一啓本以爲松禾縣監兪靖柱旣動奉公宜勉束濕中麒麟察訪李奭濟郵卒多怨下咸鏡監司李文源啓本以爲定平縣監鄭麟釆治固無失病或有妨利原縣監成夏鎭檢報詳盡姑恕生手幷中平安監司洪良浩啓本以爲義州府尹李東郁邊禁雖嚴慢藏宜警肅川府使元綮鎭屬庫爲民緩徵欠誠三和府使閔光升修㭜可觀報直不實慈山府使魏光翼克修城廯未察鄕奸价川郡守趙雲祥約已奉公事或生疏郭山郡守李益賢志切願治勉在例克博川郡守李烷糴政無濫商稅違式德川郡守宋銓政實愷悌報或疏緩三登縣令柳相亮年以才敏手生何病陽德縣監田義縣誠恪足尙善病可惜泰川縣監李東稷文士吏治査逋稍緩順安縣監趙厚鎭治績已著失囚可警幷中龍川府使宋益休民庫不充濫杖招怨咸從府使徐有建托病避事在法難恕雲山郡守蔡顯九言病太數吏鄕用事幷下○予曰體貌自別則三品以下官之隨卿宰進前殊涉可駭其卽就座也允鈺等曰今者處分萬萬過中則至如開講猶屬第二件事備忘之反汗如不得請則臣等惟當不知止矣予曰在古則法令寬大故以許積之院相而不害爲至於賜死述來則法令迫隘不得不用比拔例之擧矣且其爭執雖在講畢之後亦未晚也卿等就坐開講也○敎曰今日殿講見應講生次第問族派至于此講生隨問擧對其父名也頗異之語及念舊其擧措之感動傍觀幾不能收拾精神在筵諸臣爲之代感皆不覺涕盈眶渠於平日所存之篤於愛親可以知之且於整頓應講之後誦亦善誦純通栍似此之人可謂罕見日次講賜第其例雖罕古有孝廉之科此等入在所拔例嘉奬幼學林景鎭直赴殿試之次六通一略儒生李肇源直赴會試通儒生給一分略以下今番幷勿論
정조 15년 · 강
檢校直提學李秉模陳啓講備忘權還賜抌
정조 15년 · 목
秉模啓言喆宇貫盈之罪滿廷臣僚無不知之今豈可以禮葬之典歸葬之敎遽下於如此凶逆乎伏願昨下備忘卽令權還焉批以予之酬應勞矣卿等擧措亦駭然矣卿之閣銜亦令遞改斯速退去也
정조 15년 · 강
試官具允鈺等陳啓請所下備忘收還賜批具允鈺鄭好仁李在學李義弼金方行李太亨尹序東
정조 15년 · 목
允鈺等啓言喆宇兩賊之負犯何如而尙今假息已是寬典則昨日下敎又何爲而遽下乎伏願所下備忘卽令收還焉批以卿等之爭執亦已料及而卿等旣非言官則不有體貌何必如是煩達乎仍卽開講也
정조 15년 · 강
遞承旨黃昇源李秀夏以尹▣申大顯代之
정조 15년 · 목
敎曰行右承旨黃昇源遞差○因秀夏在外變通啓稟敎以許遞前望單子入之
정조 15년 · 목
敎曰右副承旨尹▣爲先下義禁府推考
정조 15년 · 강
兩司合啓請尙喆追律宇鎭正法賜批大司憲閔鍾顯大司諫李勉兢執義李彥祐掌令鄭弼祚持平宋俊載正言鄭來百
정조 15년 · 목
合啓以爲逆喆顯戮未加鬼誅先及逆宇徑加酌處偃息海島已是失刑之大者今忽有此非常之處分此何事也此而奉承則其可曰國有典憲廷有臣子乎伏願亟命尙喆追施當律宇鎭夬正王法焉批以勿煩
정조 15년 · 강
玉堂再啓請寢昨下備忘賜批勿煩校理李殷模申馥副校理李貞運申獻朝修撰李祉永
정조 15년 · 강
玉堂三啓請兩賊當施之律賜批勿煩座上同
정조 15년 · 강
命罪人徐有成尹▣以奪告身律勘放
정조 15년 · 목
敎曰昨日徐有成之不當捧之草記捧入及其下問游辭入稟已可駭今日尹▣之陞殿無一言直出閤外不召而入欲開口爭執又豈不可駭不可以本來柔善過加寬恕或竄或拿而更思決不可深責定配罪人徐有成時囚罪人尹▣幷以奪告身之律勘放
정조 15년 · 강
命李得濟麻田郡守申大謙陽川縣令閔鍾顯慈山府使李勉兢榮川郡守除授
정조 15년 · 목
敎曰雖有憲府都吏啓曰之故事未聞武弁承旨之院議啓辭此已濫矣又焉敢守閤乎行左承旨李得濟雲山郡守除授行右承旨申大謙陽川縣令除授旣非勒逐使之退待臺廳則此胡不得擧行之事脅囑武承宣無難煩稟有若傳喝然大司憲閔鍾顯慈山府使除授大司諫李勉兢榮川郡守除授皆令當日辭朝時任守令居中居下者外令該曹遞付京職長官旣被譴隨參三司勢難晏然一幷許遞又敎曰以今日所爲李得濟之雲山過矣麻田見窠除授才已辭朝出去仍令除朝辭赴任
정조 15년 · 강
判下諸道褒貶啓本
정조 15년 · 목
因平安監司洪良浩褒貶啓本敎以何等截嚴則出自經幄者題目若此乎驗其不能善治大抵文學政事本非一致題語之帶得褒評者殊非令下戢念之意道臣推考該倅改差其代必以可堪者差送又因江原監司尹師國中軍以下啓本敎以酬勞自酬勞堪任自堪任如彼其不堪任則從他酬勞亦可改差差代如衛將等閑窠待窠付祿又因忠淸水使金明遇啓本安興僉使呂從周題目旣曰民怨則何可置最關問該閫草記勘罪又因平安兵使李漢豊啓本敎以平南外怪馬馬海三鎭將特除之後又能上考可知其不卑殘鎭依前下傳敎準瓜善地陞遷一款惕念擧行其中外怪萬戶成鎭殷題評得廉字之目在關西可謂大暵之雲電此等人收用何待準瓜今都政貶窠守令陞遷差送事知悉
정조 15년 · 목
忠淸水使金明遇以譯官問情及發送日子待其報來馳啓啓敎以路程記依筵敎令廟堂措辭行會漂人之接置南別宮雖曰前例日寒若此一日遲滯可悶渠輩歸心亦當如矢渡江後直送弘濟院館舍令備卽依例問情後卽爲發送而沿路西邑諸道亦令廟堂預爲申飭各別接待在前漂人出來時我國閑雜人成群圍匝貽羞莫甚今番雖一箇雜人若有雜亂之弊四道道臣難免重責預爲嚴飭
정조 15년 · 강
知事具允鈺陳疏請允三司之請賜批
정조 15년 · 목
疏略曰尙喆宇鎭之負犯何如而常法不行逆喆臥斃牖下妖宇假息島中刑政之失莫大於此輿情憤菀愈久愈激豈意意慮之外又有此非常之擧也今夫喆宇之惡有浮於積堅則何不以已行之典行之於今日而乃令葬之以禮殆同無故之相臣放之以歸有若微眚薄譴古今天下寧有是耶伏乞所下傳敎收還仍允三司之請批以勿煩
정조 15년 · 강
司諫柳雲羽陳疏請喆字施以刑章仍辭職賜批
정조 15년 · 목
疏略曰尙喆宇鎭之凶惡已悉於合辭中而今此備忘所下卽國朝以來所未聞所未有之事也伏願亟施刑章焉今者新除聞命惝怳況此何等時當隨諸臣之後伸駭憤之忱顏雖十甲足難一武有難忘廉冒出伏乞亟削職名批以勿煩其勿辭察職
정조 15년 · 강
領府事李福源陳疏請寢昨下備忘賜批
정조 15년 · 목
疏略曰伏見備忘下者有尙喆罪名蕩滌宇鎭放還之命蒼黃求對擬以刑法隄防不可奉行之意畢陳前席矣未蒙召接遽承遞免走伏金吾以俟誨責又降勿胥有命以恧以惶不省攸措噫此賊父子締結賊復交通逆宗一句凶供便是結案矣今又加以禮葬許以全釋天下寧有是哉自初酌處時輒以院相爲敎而事有輕重法有大小此等極逆尙可以曾經院相有所低仰哉刑政絲綸一擧兩失伏望亟䆮昨下備忘焉批以勿煩卿其安心還第仍敎曰旣解樞任該卽不可傳諭此批答招致備卽傳諭
정조 15년 · 강
命吏曹參議曺允大兵曹參知金履翼上疏還给
정조 15년 · 목
允大疏略曰今日處分此何爲也尙喆之得斃牖下宇鎭之姑置島中是可謂國有典章乎尙不能碎首天陛得伸王章而今乃復其父職放出其子義理晦塞其將國不國人不人矣伏乞特收成命亟正典刑焉○履翼疏略曰逆如宇鎭父子生而未正王章死而特蒙恩典亂逆其將接踵義理無復餘地伏願特收成命亟正典憲○敎曰幷還給
정조 15년 · 강
遞差承旨申大顯宋鍈
정조 15년 · 목
政院啓言扈衛大將洪樂性方在罷職中印信來納何以爲之敎以大臣去就事體何如疏批只有將爲之意傳旨亦無捧入則以罷職樣有此啓辭大是做錯該房承旨遞差此啓辭勿施傳旨誤捧承旨亦爲遞差
정조 15년 · 강
遞大司諫李勉兢司諫柳雲羽掌令權坪持平李景溟正言韓致應
정조 15년 · 목
因茶時啓稟敎以與諫臺竝許遞
정조 15년 · 목
以洪秀輔宋鍈李東顯李邦榮趙鎭宅李思祚爲承旨李▣爲大司憲李在學爲大司諫李殷模爲執義權恹爲司諫鄭東觀李日運爲掌令朴孝成沈奎魯爲持平張至冕李升運爲正言柳匡天爲獻納姜忱爲校理金翰東爲副校理申獻朝爲修撰李祖承爲禮曹參判李亨元爲工曹參判鄭好仁爲知經筵洪檍爲同經筵李命植爲判義禁鄭存中爲知義禁洪聖淵李亨元爲同義禁
정조 15년 · 강
遞承旨洪秀輔李東顯趙鎭宅李思祚以李百亨林濟遠爲承旨
정조 15년 · 목
因思祚牌招啓辭敎以與未肅拜承旨許遞前望單子入之待下批牌招察任
정조 15년 · 목
政院啓言御牌傳授所關甚重而二所巡將李文會輕信下肄循例傳授之說直詣該廳致有煩稟事極未安所當重勘而本院請推外無他罰何以爲之敎以先罷後拿
정조 15년 · 강
命兵曹判書徐浩修記過薦取才明日設行
정조 15년 · 목
敎曰兵曹判書記過薦取才明日設行事嚴飭吏兵曹開坼坐起亦令今日設行事分付又敎曰大政隔日遠方武士等待之弊不可不念屢下飭敎擧行單子尙不書入兵判事萬萬駭然若不爲之則當依俄下口傳下敎施行爲今日臣子聞此敎不爲奉行在他人猶不敢況忠憲家子侄乎以此嚴飭擧行與否卽爲知入
정조 15년 · 목
敎曰院肄檢飭事實注書李海淸放送後草記事分付該府
정조 15년 · 목
禁衛營以依下敎申大顯本營哨官加設差下之意啓敎以流涎於昨日兩武承宣補外而乃敢效嚬詣閤不但可駭且以人事道理言之不揆僭猥冒罪欲爲請對則昨夕門限前承牌人來夜未三更亦脫穩睡於東壁房今於日高三竿之後忽爲上來請對此無他新除注書金達淳入來衝動所致渠雖武弁名是兩班則其所爲之無據若此降補哨官失之太寬申大顯施以充軍之律亦何必遠充外邑之鄕軍乎以卿營京軍充定後具役名草記可也事異常格勿出朝報又以申大顯充定帳幕軍之意啓敎以別破陣充定也
정조 15년 · 강
左議政蔡濟恭陳疏請還收備忘賜批
정조 15년 · 목
疏略曰臣泥首金吾情踪惶縮尙不得一陳沫血之辭泯嘿度日俯仰慙恧生不如死兹於席稿之地敢效獄中上書之例飮泣而言之今此所下備忘乃與群下之期望實有不相似者此其故何也尙喆生而全保其首領死而蕩條其罪名至若宇鎭護法於其父連腸於贼復承款之後掩諱不得王章莫伸輿情沸鬱者于兹有年孰謂至今日而遽有此全釋歸葬之命也雖嚴敎日降罪罷相續決知其萬萬行不得矣伏乞尙喆蕩條宇鎭歸葬之命劃卽收還焉批以古之大臣必將順其美今之大臣欲逢迎其非如是而其可曰協贊而匡弼乎雖無今番之處分如卿等在大官之列者以尙寬之政解網之澤納约自牖期於感悟卽古大臣事君之道也卿等近日擧措視古大臣處事果欿然乎不欿然乎果犂然乎不犂然乎況朝廷之上所規者體貌是已待命未承批尋章言事尋章未承批出令賓啓往古來今未聞有如許體貌噫體貌云也者豈直今日朝廷之體貌卽流來不刋之綱紀也卿乃欲自卿一人之手壞之毀之漫之漶之乎卿將何顏對予乎於是乎敬禮有不暇顧卿則施以罷職之典仍敎曰此批答使備郞往傳聞此下敎卿宰雖一人在闕外近處當該兵曹堂上京兆尹當嚴處以此分付
정조 15년 · 강
領敦寧洪樂性陳疏請還收備忘賜批
정조 15년 · 목
疏略曰凶喆妖宇罪惡之貫盈何如而日昨罪名蕩滌放送之敎忽下於夢外伏見備忘不勝驚惑詣闕求對未蒙許接遽承嚴敎惶懍屛退泥首金吾日夕俟勘而第念今此傳敎若或奉行義理晦塞倫綱斁絕人不得爲人國不得爲國矣伏願亟命還收前下修忘仍允三司之請批以多少備言於左相疏批卿義難獨免當與左相同捧傳旨卿須知悉仍敎曰此批答敦寧府郞廳發牌出給使之往傳
정조 15년 · 강
吏曹參議曺允大等聯疏請還收備忘吏曹參議曺允大戶曹參議朴長卨禮曹參議李義弼兵曹參議李夔參知金履翼工曹參議李濟萬大司成金方行敦寧都正權之彥副司直李喆模金載翼兪漢寧李思祚李鎭復金光岳兪彥修李義鳳洪仁浩洪義浩李敎五李坪沈基泰尹行元李義綱吳載紹尹長烈尹束晚安廷玹尹履相李文會沈晉賢李師濂李泰永李百亨鄭煥䣭姜游尹弼東尹弘烈權裕任希遠睦萬中前承旨徐邁修沈煥之李敏采林濟遠申耆金翊休前應敎李太亨司成尹序東前司諫李秉喆成德兩前執義朴宗來前持平崔守魯前校理沈興永宋民載宋翼孝副司果吳泰賢尹行履金熙采尹在淳柳協基趙恒鎭趙公鎭宋祥濂李顯道兪鉉章金履喬洪秀晚林道浩韓永逵金還國徐命㙐嚴耆尹致性趙鎭井尹光普金孝直朴奎淳朴思默奉常正鄭景祚司僕正李庚運宗薄正申禹相掌樂正洪樂恒前正言尹悌東朴宗正前佐郞呂駿永尹魯東柳憲周前修撰金義淳前獻納申大尹前掌令韓興裕朴瑞源前郡守沈鏗左通禮金鼎國典籍張錫滊直講洪秉臣兵曹正郞李益洙李冕膺李命協佐郞李東植鄭東愼鄭現輝吏曹正郞閔師宣柳德佐郞姜文會前監察姜克成副司直徐有榘宋知濂尹行直李義甲金履載金達淳安廷善李明淵申星模朴宗京沈能廸別檢李東冕尹寅基副正字李東明姜時煥前假注書鄭尙愚及第徐有聞洪樂游申淑
정조 15년 · 목
聯疏略曰噫以宇鎭之罪惡貫盈而尙今偃息島中尙喆之倖逭顯戮而終至臥斃牖下其爲失刑已無可言迺者滌其罪名許其歸葬殆若尋常偏配之過喪例施者然古今寧有是哉伏乞亟命收還備忘仍允三司之請焉○敎曰還給堂下尤猥屑矣竝罷職
정조 15년 · 목
社稷宗廟永禧殿景慕宮臘享在再明也
정조 15년 · 강
召見三司諸臣于熙政堂都承旨趙尙鎭左承旨李在學右承旨李亨元左副承旨李邦榮右副承旨林濟遠同副承旨李百亨大司憲李▣執義李殷模掌令鄭東現李日運侍平朴孝成沈奎魯獻納柳匡大校理姜忱正言張至冕李升運修撰申獻朝
정조 15년 · 목
請對也○予曰勉回初敎俯屈群言之意傳敎已悉之矣宇鎭放釋終甚遽然傳敎中亦有所云云大抵以不可成之事上下相持實近於以不誠導群下故特命召見有此渙宣矣今則重王法存公議可謂兩行而不悖卿等須知之也▣曰大聖人轉圜之量臣不勝欽仰矣濟遠曰今日處分實出尋常萬萬而第念聖敎於尙喆禮葬事曰雖無故大臣其家欲不受許之今以逆喆比擬於無故大臣於宇鎭事曰俗習之澆漓渝薄因機摶擊者然此等句語恐致外廷之駭惑敢達矣予曰改之何難此句果不免未暢矣因命抹改澆漓渝薄因機搏擊等字▣曰逆喆何等劇逆而乃有此非常之擧乎葬需代送之命伏願還收焉予曰言則無怪而業已送之旣送之物雖欲還得乎忱曰逆如尙喆恩澤至此天下寧有是也尙鎭在學亨元曰葬需代送豈非過當之擧乎亟下還收之命焉予曰日前傳敎中三頃條件俱無異反汗則此等事殆同緦小功之察矣奎魯曰雖以傳敎言之句語實多未穩矣殷模曰禮葬一節雖許還收旣有代送之物則體貌反有勝於禮葬此豈可施於劇賊者乎予曰三司事誠爲慨然矣送之已久用之已久縱欲推還已無及矣卿等亦知其如此而强聒不已卿等事豈非不誠之甚乎三司及承旨速卽就座也▣曰傳敎若爲改下則代送之物自歸反汗之中矣奎魯曰改下然後臣等可退去矣予曰自上所爲之事其可使外廷不知乎予敎濟遠曰年少臺官不識事面語多顚錯承旨何不察飭也承旨三司速爲就座也予曰諸臺何不退去乎關係大事則雖或有冒昧之例而此豈如此之事乎予曰諸臺遞差卽速退去只左副同副進前也予曰三司承旨速爲退去
정조 15년 · 강
命宇鎭拿來三大臣啓疏批中遞免譴罷句語抹去
정조 15년 · 목
敎曰造化之枘威福是已於行不得之事得其可行之要然後始可言威福二字今番處分亦豈不料落落難合而自有裁擇者存然趁不勉收初敎俯屈群言徒令朝象日益波漾百工日益委屬日復日如是度日則是朝家先以不誠導諸臣予雖否德污不欲爲是大抵如奉拱壁之爲經若決江河之爲權權之義政合試用於今日區區銷刻何拘外面乎三件處分中禮葬一款雖在無故之大臣其家不欲受許之用此例代送已久矣宇鎭宥䆁事終涉遽然且或怵迫而有施行之擧適足爲不干無恙者汚損之資而已在朝廷未必爲得計矣宇鎭拿來事特許兩司之請示人以重王法而存公議宇鎭之捕逮有命則罪名之蕩滌自歸皮毛間若此則十四日所下備忘記不反汗而無異反汗亦令大臣諸臣知悉眷眷者體貌紀綱雖有譴罷之責飭今於帖然之後何必更存層級三人臣啓批疏批中遞免譴罷句語抹去安心入城還第事遣史官傳諭大臣旣參恕小官之昧式不足責侍從三品以下罷散人亦爲分揀事分付
정조 15년 · 강
遞承旨宋鍈以趙尙鎭李在學李亨元爲承旨
정조 15년 · 목
敎曰望闕禮進去承旨許遞與未差之代前望單子入之
정조 15년 · 강
遞差承旨李邦榮林濟遠李百亨
정조 15년 · 목
敎曰已用之物其何可奪還如此不誠之說予不欲聞當初右副多發不緊之語致此紛紜右副承旨遞差又敎曰諸承旨就座有何難事終始如是乎左副承旨同副承旨亦爲遞差
정조 15년 · 강
削大司憲李▣執義李殷模掌令鄭東觀李日運持平朴孝成沈奎魯獻納柳匡天校理姜忱正言張至冕李升運修撰申獻朝職
정조 15년 · 목
敎曰三司諸臣幷削職
정조 15년 · 강
命閣臣之遞改者武承宣之充軍者幷分揀
정조 15년 · 강
命承旨趙尙鎭李亨元李在學長湍府定配
정조 15년 · 목
敎曰聞今日之敎而區區已給之葬需敢欲猶預首鼠反忽於王法公議眞所謂逐鹿不見泰山萬萬可駭承旨趙尙鎭李亨元李在學長湍府定配與未差之代承旨前望單子入之待下批牌招察任
정조 15년 · 강
以徐邁修李東顯李義弼李晚秀沈煥之徐榮輔爲承旨前望也
정조 15년 · 강
遞判義禁李命植以吳載純代之
정조 15년 · 목
敎曰未肅拜判義禁許遞前望單子入之待下批牌招察任
정조 15년 · 강
飭禁府屬憑藉出使之弊
정조 15년 · 목
敎曰判義禁已出肅矣將請密旨發遣金吾郞云而大臣姑未出仕無以書出密旨則勢將入侍擧行近日酬應之餘又豈可以不緊之事召接乎自初欲從臺請故今番處分之前授密旨發遣都事已久矣事近苟且之故直命放送矣更思之公議旣如此之後不可不勉屈以重王法朝筵雖收還備忘計其程途今日卽都事候風登海之日也何必更送都事卽令王府秘關都事處星火拿來事嚴節府屬則貽弊甚鉅民邑不堪雖一吏一肄都事已帶去者外若或有憑藉出使之弊則令三道道臣預爲知悉卽其地方捉囚嚴刑使卽報營後狀聞事令該府三懸鈴行會
정조 15년 · 강
政院議啓請收還代送葬需賜批都承旨徐邁修左承旨李晚秀左副承旨沈煥之同副承旨徐榮輔
정조 15년 · 목
議啓以爲卽伏見傳敎下者有宇鎭依兩司所請拿來之命至於葬需代給之敎殿下何爲而有此敎邪旣允宇賊拿來之臺啓又有尙喆蕩滌反汗之敎而獨於葬需代送如是則安在其拿來宇賊之義哉伏望亟爲收還三昨備忘亦卽幷許反汗批以俄下傳敎中提說代送之由者亦出於敷示之意則今於送之已久之後雖欲收還得乎然今日傳敎以後皆以帖然爲期此啓之從施有何多費直之勞特爲依施至於三昨備忘事無異反汗之意則又請反汗殊不滿一哂三項條件旣從公議又於何事更令反汗乎如爾等昩例之人爲承宜故國綱日卑爾等知之
정조 15년 · 강
命陽川前縣令李敦源仍任麻田龍川肅川雲山文川口傳差出
정조 15년 · 목
敎曰再昨以承宣外補人分揀陽川則蕞爾拳邑營賑方張難付生手前縣令李敦源仍任除朝辭下送麻田之代令該曹口傳差出明日辭朝○平安監司洪良浩以渭原等七邑無異尤甚渭原郡守李栢然碧潼郡守徐有鳳昌城府使姜膺煥朔州府使白師謹德川郡守宋銓孟山縣監徐配修寧遠郡守白泓鎭等限明年麥秋勿遷事馳啓敎以依狀請施行事令該曹分付如龍川肅川雲山等邑守令以令民事不可一刻曠官勿拘常格口傳各別擇差下送待下批仍令當日辭朝○咸鏡監司李文源以文川郡守洪樂潤在喪馳啓敎以令該曹口傳差出待下批明日辭朝
정조 15년 · 강
以許晊爲麻田郡守金燨爲肅川郡守柳光國爲龍川府使宋景煥爲文川郡守金處純爲雲山郡守口傳也
정조 15년 · 강
罷承旨徐邁修李晚秀沈煥之徐榮輔職遞差李東顯李義弼以蔡弘履洪聖淵曺允大權以綱尹履相兪彥修爲承旨尋遞弘履允大
정조 15년 · 목
敎曰當該承旨罷職當該承旨遞差又敎曰承旨前望單子入之待下批牌招察任○因允大解由未出敎以勿施前望單子入之待下批牌招察任又因弘履牌不進敎以許遞
정조 15년 · 강
罷承旨兪彥修職遞洪聖淵權以綱尹履相以洪明浩李喆模李㶊祥李翼普閔台爀李鎭復爲承旨
정조 15년 · 목
政院啓言平安監司褒貶啓本判下內該倅改差所當以泰川縣監捧傳旨而誤以德川郡守捧傳旨其所做錯不可無警而事在僚員不得請罪何以爲之敎以當該承旨罷職敎曰當該煩稟承旨遞差與未差之代前望單子入之待下批牌招察任其中如有罷散人敍用
정조 15년 · 강
重推忠淸監司朴宗岳
정조 15년 · 목
因狀啓敎以旣有不待回下由陸由水使之從願擧行之命則虞候守令果何罪乎道伯狀辭大是不審從重推考此狀啓還下送
정조 15년 · 강
記注官李宗烈以領敦寧洪樂性附奏啓
정조 15년 · 목
書啓以爲敬奉聖諭往傳于西部磐石坊蓮池契領敦寧洪樂性所住處則以爲獄中陳疏承批截嚴逬出修門恭侯鈇鉞矣不意史官臨宣入城之敎不勝驚惶而今臣情踪萬無重入之望云矣敎以卿有何情踪之難安乎本事帖然則卿亦當進身而已更作如何層節始可以勉膺乎此意更遣史官傳諭左相則幷與書啓而惶悚不敢爲有此附奏者尤萬萬遇矣然則疏批幷還收卿其入城事此史官一體傳諭于左議政
정조 15년 · 강
記注官李宗烈以左議政蔡濟恭附奏啓
정조 15년 · 목
書啓以爲敬奉聖諭往傳于磐石坊石橋契左議政蔡濟恭所住處則以爲臣逬出都門自幸永謝不意史官荐臨旣諭以抺去譴罷二字又敎以卽日入城臣何敢更事引義以待層節而臣依舊是待命之身安敢諉以職秩如舊晏然還家乎聖諭之下無以祗承云矣敎以政院事萬萬駭然當初命召之來納也勿令藏于密匣待出場仍卽往傳而頻問承宣之持而往來則對以云然信之不疑今日初次傳諭時意謂賷傳矣今聞附啓之辭始覺尙今不傳不傳而勸令還第何異於欲其入而遮其路乎若無屢次提問之事則予固不勝瞿然而本事委折之相左如右其在尊朝體敬大臣之道不可不嚴處當該承旨罷職雖以坐直承旨言之見此書啓宜卽微稟而今於門鼓己闌之後只以正書書啓入啓其前其後無一言警咳亦甚駭然一幷遞差院吏令本院科罪城門留門命召卽令史官往傳
정조 15년 · 목
書啓以爲敬奉聖諭傳諭于左議政蔡濟恭所住處則以爲千萬意外城門留鑰史官儼臨傳宣別諭仍授命召臣實惶蹙不安雖然聖諭敦勉若是勤摯安敢不奉承德意乎待明日當還入私次云矣
정조 15년 · 강
吏兵批以各道守令邊將降考啓
정조 15년 · 목
吏曹啓言考見諸道褒貶啓本則康津縣監李寅植嗇則或苟客宜速斥興德縣監申晤邑如亂絲政欠肯綮爲目幷宜置下考請罷黜允之○兵曹啓言圻見諸道褒貶則平安兵使李漢豊啓本委曲僉使盧尙心事或欠愼黃海兵使吳載徽啓本所已萬戶金啓默微疵宜恕全羅左水使趙集啓本鉢浦萬戶金益奎細疵宜恕爲目幷宜置下考請下考施行允之
정조 15년 · 강
推訓鍊大將趙心泰
정조 15년 · 목
訓鍊都監啓言本局中軍擬望之人之少請外任幷擬敎以旣有分揀之命則此草記豈可爲之乎卿則推考
정조 15년 · 강
奉朝賀鄭存謙前領府事李福源陳疏請寢成命賜批
정조 15년 · 목
存謙疏略曰喆宇兩逆畢露之情節已成之斷案其得死牖下假息島中已是失刑尙可以容議於蕩滌而放送也哉處分一下擧國驚遑聽聞駭惑伏乞收還備忘及前後傳敎以嚴王章焉○福源疏略曰求對未蒙召接陳章未蒙開納仰而憂歎俯而惶愓徊徨屢日不遑寧息此敎一下流弊無窮典常漸致陵夷亂賊將無懲懼不止於一時刑失可不惜哉伏乞亟寢前命以嚴王章臣與兩大臣胥命陳章而兩臣被譴臣獨罰止免職惶蹙之中尤增慚恧乞賜重勘竝批以卿等觀於俄下傳敎可以知之卿其安心仍命遣史官傳諭
정조 15년 · 강
生員李啓遠等三百十五人陳疏請喆宇依律處之賜批
정조 15년 · 목
疏略曰凶喆罪名之蕩滌妖宇棘囚之放釋忽在於積憤未洩之中王言一播擧國如沸臣等之所腐心痛骨者名爲院相而負國如逆喆者當用加倍之律而今於其生也旣貸首領其死也又屈常憲竝與滔天大罪而蕩滌之無難又以葬大臣之禮加之於賊臣臣不敢知殿下以今日臣子謂無一箇忠憤者而有此擧耶若宇鎭則逆情已輸妖領尙戴於海島刑失久矣孥戮方急而遽命全釋殿下胡爲而行此行不得之事耶伏乞亟還傳敎依律處之批以退修學業
정조 15년 · 강
投竄韓商新于慈山府
정조 15년 · 목
義禁府啓言前吏曹正郞韓商新投竄事啓下矣商新慈山府竄配所請押送允之
정조 15년 · 강
分遣承旨社稷宗廟永禧殿景慕宮奉審摘奸
정조 15년 · 강
來正月初一日社稷祈穀大祭命親行
정조 15년 · 강
承旨聯疏自引左承旨閔台焃左副承旨李鎭漡右副承旨李喆模同副承旨李翼晉
정조 15년 · 목
疏略曰臣等愚迷昏錯深夜草啓致勤非常之敎有非臣子所敢聞者及承此敎驚惶震剝五情失守伏願亟治臣等之罪爲○敎曰其中閔台焃之擧措有辱朝廷何必深責其餘比之台焃亦云風斯下矣台焃削職其餘皆不敍所謂自劾之章還給
정조 15년 · 강
遞承旨李頤祥以李得臣李洪載具修溫爲承旨尋遞以申耆李晚秀金履禧趙鎭宅金載翼爲承旨尋遞載翼
정조 15년 · 목
敎曰違牌及家在城外承旨許遞前望單子入之待下批牌招察任又敎曰奉審當分詣而院中只有都承旨一人差祭及未肅拜承旨幷許遞前望單子入之待下批卽爲牌招○因載翼解由未出敎以勿施前望單子入之
정조 15년 · 강
以崔守忱爲文川郡守韓世裕爲尼城縣監申光祐爲慶山縣令
정조 15년 · 목
敎曰一刻曠官可悶豈可等待其上來文川郡守改差以在京人各別擇差待下批當日辭朝又敎曰因狀啓回諭思之湖西尤甚邑守令貶下之代不可待都政以致許久曠官令該曹口傳差出待下批仍令當日辭朝○慶尙監司鄭大容以慶山縣令金鍒在喪馳啓敎以此時守令不可一刻曠官令該曹各別擇差待下批當日辭朝
정조 15년 · 강
命宣傳官試講再明日爲之
정조 15년 · 강
命北關關西守令麥秋前勿遷
정조 15년 · 목
咸鏡監司李文源以道內守令限麥秋姑勿遷轉事馳啓敎以依狀請施行事回諭而申飭兩銓切勿於麥秋前遷轉旣念北關之民有此處分則西民何異乎關西已狀請諸邑外雖於私賑處及民勢顑領處各該守令等亦皆切勿遷轉於麥秋前竝與受由而嚴禁事申飭銓曹及該道而今日內令廟堂關問該道使之條列各該邑趁都政前狀聞事星火分付南邑諸處被水處之冬春民勢不問可知行將分遣繡衣考其賙活勤慢亦令廟堂先爲嚴飭道伯俾各彈誠接濟或有私賑之處守令勿爲給由都政設或遷轉狀請仍任事一體行會
정조 15년 · 강
命正朝陳賀時只進表裏
정조 15년 · 목
因禮曹草記敎以祈穀大祭相値只進表裏
정조 15년 · 목
備邊司啓言卽見忠淸監司朴宗岳水使金明遇狀本則潭漢人物件中卜重難運者折價留置於洪州牧以待朝家處分云矣彼人物件以其問情中所定之價計之則銀爲六百五十一兩而其所劃給之方初不論陳事極疏忽該道臣從重推考漂人旣到京師依數出給至於留置穀物仍屬該邑俾補元還而穀薄如或有裕則竝與綿花等物從市直作錢上送戶曹請以此分付道臣擧行允之
정조 15년 · 강
命漂人入送咨文撰出下送灣府轉致北京
정조 15년 · 목
備邊司啓言漂漢人令領來譯官仍爲領付鳳城卽令槐院撰出咨文下送灣府請使之轉致北京允之
정조 15년 · 강
行社稷宗廟永禧殿景慕宮臘享
정조 15년 · 강
命宣傳官試講處所春塘臺爲之
정조 15년 · 강
以李敏采爲承旨前望也
정조 15년 · 강
命泮儒應製時蔭官之有實職不參者直捧拿處傳旨
정조 15년 · 목
敎曰近來下御題試泮儒是何等待士之擧育才之意則所應製者若非原居老學究多是陞庠年少輩此似溦事亦關紀綱卿相子弟之不能嚴飭入送其責固在於爲其父兄外此身在時仕陰官者間或使鬚髮之皤皤者雜於其中其有未獲紅牌則老少無異爲敢偃息在家乎以此意自政院嚴飭成均館及漢城府後勿如前怠忽至於蔭官之有實職而無端不參者榜出後令內閣相考試券除非其子若孫之應製而若有占便者直捧拿處傳旨事知悉
정조 15년 · 강
命定配罪人趙尙鎭等分揀
정조 15년 · 목
敎曰旣帖然況閔台爀不竄則趙尙鎭等及韓商新不必竄且渠輩適足疏暢民邑徒令受弊殊非懋實之政定配罪人趙尙鎭李在學李亨元韓尙新等竝分揀
정조 15년 · 강
命慶尙監司鄭大容越俸十等河東府使李謙會限麥秋仍任
정조 15년 · 목
慶尙監司鄭大容以修行之士各別精抄追于登聞事馳啓敎以十室之內必有忠信千里幅圓近百州縣豈無一箇飭躬自修之士而誠心求肋之下托以耳目未周回以不可拘於期限乃敢無難漫漶狀聞若此則當初十行綸綍歸之一張休紙乎道伯所爲不特駭然云耳初欲直爲下于王府施以違令之律拿來差送之際歲將翻矣歲翻之後卽式年應薦之年也烏在其拔例收訪之意乎至於本道異於他道俗尙則稱鄒魯來歷則衆所共知眞所謂方以類聚求之無沒捉之歎得之有一鄕之論則推諉爲事敢欲挨免擧措甚不取言乎民事事已後時怨咨載路言乎擧行則殆若有恃怠慢睥睨況出自邇班者辜負若此將以何面目歸對前陛乎萬萬無狀爲先施以越俸十等之典使嶺以南七十州人士知朝廷之苦心嶺南如此則他道反隅若或拖至歲後者依嶺伯例越俸仍令廟堂三懸鈴星火嚴飭八道道臣雖於除夕日封發皆令莫逾今歲而朝廷卽四方之表抄選之命已久矣亦卽博採公議須於今歲內擧行事言于政府使一世曉然知朝廷之興勸正學作成人才兼欲踐初言之本意又以河東府使李謙會限麥秋仍任馳啓敎以依狀請施行事分付
정조 15년 · 강
命時囚皆以草記考律勘放
정조 15년 · 목
具翼善冠袞龍袍秉輿出拱辰門由月覲門詣館前路降輿步過仍秉輿入宮門詣神門外降輿入就板位行再拜禮詣廟內奉審還詣齋殿少頃乘輿出宮大門○敎曰泮界頭頭人召入敎承旨李晚秀曰泮村定界今至多年而閭家尙不櫛比是何委折如有滋益之道當許施爾等悉陳所懇事問奏也晚秀曰問於泮民處則以爲外邑貿販如令更設則渠輩俱得資生云矣予曰此則渠等皆不願故故相旣筵稟革罷則今何可更設乎爾等往告都堤調如有某般效益之道以爲使卽變通之地也詣館前路降輿步遇仍乘輿入弘化門由明政門永淸門還內
정조 15년 · 강
判下吏兵批歲抄
정조 15년 · 목
因吏批歲抄敎以五啓雖停尹永僖從宦之前與共去就已有設言於渠不可以渠異於常時有所闊狹待永僖出場間仍徐有聞則亦當與象奎永僖仍則同仍否則共否至於洪樂游非渠所與替當匡太詬袍幅太廣轡長而踐如許沒覺喜事之徒亦不可遽議於疏釋況未承批辭疏之越格頒布卽乃父之事而宰臣不敍書下仍字渠之處義尤無可論有聞樂游亦置仍秩近聞鎭安倅尹永僖稱以臺啓未收殺引義不出捀糴簽正許多民事專委於兼官已以申飭察任有下敎於筵席完伯似當擧行而今則臺啓收殺況外補守令焉敢若是乎察任形止卽爲狀聞事下諭完伯又敎曰昨年關西還穀之多少未捧不是異事軍餉體重雖不闊狹若待三等之盡鮮遇矣李得臣蕩滌敍用該邑無異關西熙倅蕩滌則三水何異許溟亦爲蕩滌敍用○因兵批歲抄車嶺僉使李東蕃敎以與熙川倅李得臣不可異同䔽滌敍用
정조 15년 · 강
重推弘文提學吳載純
정조 15년 · 목
敎曰弘文提學事萬萬寒心今日適値眞殿朔焚香早起酬應命牌之出送在於未明則今已晏朝一味違傲揆以分義寧或以無情勢自來行公之人如是逡巡以致冒寒駐輿可乎弘文提學吳載純爲先從重推考雖十牌決無呼望之理仍以前牌催促斯速膺命又敎曰弘文提學更爲牌招申飭承牌向於館學疏儒停擧之後疏錄諸生因申飭一齊赴擧疏頭疏色輩尙今坐停獨不冤乎一體解停使之赴擧
정조 15년 · 목
敎曰右副承旨持此御題與弘文提學偕往泮宮試取以來○以擬周群臣賀薄戊玁狁至于太原文武吉甫萬邦爲憲爲表題
정조 15년 · 목
予曰都承旨入侍都承旨趙尙鎭進伏予曰卿旣經副提學亦爲考試也○敎曰柑製居首三中進士鄭東簡直赴殿試之次三下進士李致薰直赴會試草三下尹玄錫給一分次上進士金文欽等紙筆墨考例施賞又敎曰入格儒生明日待令
정조 15년 · 강
重推訓鍊大將趙心泰禁衛大將徐有大推前兵曹判書吳載純
정조 15년 · 목
敎曰中日砲放之直向明禮門殊違敬諥之義雖令移設試場而聞墻外民家略撤然後爲之云故使之更待下敎昨因輦路出泰秋門始見其欲爲移設處訓禁將事極爲疏忽墻內綽有可爲之地則泛及墻外已不可況園洞近處民家稀闊猶患其多未募八豈可減其戶數乎且以試場事體言之傳箭於場外亦豈成設乎當初不審之失不可無飭兩武將從重推考其時兵判亦爲推考皆由於奉命別軍職不善擧行之致問名爲先太去中日閣更定於墻內稍曠處事分付戶兵曹
정조 15년 · 강
遞承旨李晚秀李敏釆尹行元安廷玹以徐有成尹弘烈沈晉賢李師濂代之
정조 15년 · 목
敎曰知申入侍雖有命而旣申退則但當微稟而已豈敢督詣閤外煩稟乎當該承旨遞差前望卑子入之待下批牌招察任又敎曰左承旨右承旨許遞前望單子入之○敎曰四八一出之同副每日不知去處此亦壞損院規之一端推考牌招入直
정조 15년 · 강
以徐浩修爲藝文提學口傳也
정조 15년 · 강
命前承旨李集斗罷職院吏嚴加科罪
정조 15년 · 목
政院啓言去月二十一日傳敎姑依下敎留置則漢城府之遽然捧甘於各部事甚未安當該堂上推考該郞廳之諉以聽傳敎尤萬萬不誠所當重勘而本院請推外無他罰何以爲之敎以大抵至高無上太上莫尊觀於掃地之祭聖人制禮之微意可知矣然則字行之極行書間字書豈必大有所關而定式之兩朝受敎有以仰益使人人知所尊敬近有爲異端邪說之徒全昧眞箇尊敬之義甘歸亂常蔑則之科不得不代之有司以刑法制之如是之際問目也對招也語多犯逼一見悚然再見悶然昔在先朝筵臣有以風氣之甚惡爲奏特加處分事詳載於狀誌則近來文案之肆用至尊至敬之語豈不䙝慢之甚乎筵臣或以此時發此令恐有不先不後之慮云而此則大不然以此時也故必欲發此令不然則揆以無上莫尊之義中間久廢之規不必更創也此時申明舊典然後亦可以紓近所悚然悶然之心矣敬天二字卽帝王之令節我朝之家法也蓋欲示此吾所謂尊敬之擧以明彼邪說之無倫無嚴干今申明有何毫分不可之端乎誠如說者之言幷與敬天二字諱不敢提到乎惜乎筵臣之識未到此然言天處間字書之雖曰舊典或不無人名官號之掣礙之處欲博考前例而更爲措辭頒示原傳敎姑勿謄布則徑自捀甘於場曲豈成說乎若非政院之不爲傳示京兆何以知之乎該府堂郞請罪揆以事理甚爲不然幷勿論其時坐直承旨罷職院吏令該曹嚴加科罪後草記先以此意令廟堂分付各司及坊曲俾知朝廷本意
정조 15년 · 강
命西平府院君墓致祭曾經承旨中爲獻官祭文當親撰鈴原府院君墓碑閤造成後依此擧行
정조 15년 · 목
京畿監司徐鼎修以西平府院君墓碑閣畢役事馳啓敎以道內附近邑文臣堂上守令曾經承旨人中爲獻官香祝令畿伯定差員受香下去以徐廚傳之弊祭文當親撰鈴原府院君墓碑閣造成後亦依此例擧行事分付畿營及該曹兩家狀誌文字中可觀者送于內閣以爲入啓之地事內閣一體知悉
정조 15년 · 강
命各司久任郞官明日來待
정조 15년 · 목
戶曹以曹中物種歲末遺在依例書入之意啓敎以本曹久任郞官與各司久任郞官明日來待也
정조 15년 · 강
都總管具庠疏辭新資賜例批
정조 15년 · 강
命中官鄭國允嚴治
정조 15년 · 목
政院啓言中官鄭國允闕中往來行步太慢帶隸亦多萬萬駭然所當重勘而本院請推外無他罰何以爲之敎以令內侍府各別嚴治也